钦定古今图书集成/理学汇编/经籍典/第127卷 > 《汤征》
## 钦定古今图书集成/理学汇编/经籍典/第127卷 > 《汤征》

葛伯荒怠，败礼废祀。汤专征诸侯，肇徂征伐之。

汤若曰：“格尔三事之人，逮于百众，启乃心，正乃容，明
听予言。咨！先格王有彝训曰：‘禄无常荷，荷于仁；福无
常享，享于敬。惠乃道，保厥邦，覆乃修，殄厥世。惟葛伯
反易天道，怠弃邦本，虐于民，慢于神。惟社稷宗庙罔
克尊奉，暨山川鬼神，亦靡禋祀。告曰：‘罔牺牲以共俎
羞，予介厥牛羊，乃既于盗食。曰：‘罔黍稷以奉粢盛，予’’’”
佑厥稼穑，乃困于仇饷。今尔众曰葛，罪其予闻。予闻
曰：“为邦者祇奉神明，抚绥烝民。二者克备，尚克保厥
家邦。”吁！废于祀，神震怒，肆于虐，民离心。自绳契已降，
暨于百代，神殛民叛，而不颠𬯀者，匪我攸闻。小子履
以凉德，钦奉天威，肇征有葛。咨尔有众，克济厥功。其
有儆师徒，戒车乘，敬君事者，有明赏。其有罔率职、罔
戮力、不龚命者，有常刑。明赏不僭，常刑无赦。呜呼！告
汝众君子鉴于兹！钦哉懋哉！罚及乃躬，不可悔。